**ЈАВНИ ПОЗИВ ЗА УЧЕШЋЕ НА РАДИОНИЦАМА У ОКВИРУ ЕУ ПРОГРАМА „ГРАЂАНИ, ЈЕДНАКОСТ, ПРАВА И ВРЕДНОСТИ“**

**Ниш, 30. јануар 2024. године – ЕУ инфо кутак, Вожда Карађорђа 5**

**Нови Сад, 31. јануар 2024. године – Канцеларија за сарадњу са цивилним друштвом, Бул. Деспота Стефана 5**

**Београд, 2. фебруар 2024. године – ЕУ инфо центар, Краља Милана 7**

Министарство за људска и мањинска права и друштвени дијалог и ЕУ инфо мрежа у Републици Србији, у сарадњи са Уредом за удруге Владе Републике Хрватске, као именоване контакт тачке за ЕУ програм „Грађани, једнакост, права и вредности“, **позивају организације цивилног друштва, јединице локалне самоуправе, институције у области образовања и културе да пријаве своје представнике за учешће на три радионице које организујемо у оквиру ЕУ програма „Грађани, једнакост, права и вредности“.**

Радионице се одржавају у Нишу, Новом Саду и Београду са циљем упознавањем са циљевима, приоритетима и структуром новог програма Европске уније „Грађани, једнакост, права и вредности”, који је наследио програм „Европа за грађане и грађанке“, као и са циљем развијања конкретних пројетних идеја и консултација у вези са њима. **Радионице ће водити Жељка Маркулин, контакт тачка за овај програм у Републици Хрватској, која ће пренети и искуство Републике Хрватске у учествовању у овом програму од 2021. године.**

Пријављивање за учешће врши се искључиво електронским путем, попуњавањем формулара на линку: <https://euinfo.civicatalyst.org/gradjani_jednakost_prava_vrednosti> најкасније **до понедељка 29. јануара 2024. године или до попуне капацитета.** Потребно је да на линку изаберете град за који се пријављујете. Напомињемо да нисмо у могућности да рефундирамо путне трошкове.

Општи циљ програма је заштита и промовисање права и вредности садржаних у Уговорима, Повељи о основним правима и у међународним конвенцијама о људским правима, нарочито кроз подршку организацијама цивилног друштва и другим актерима који су активни на локалном, регионалном, националном и транснационалном нивоу, те подстицање грађанског и демократског учешћа, ради очувања и даљег развоја отворених, демократских, равноправних и укључивих друштава утемељених на правима и владавини права. Програм посебно подстиче учешће регионалних и локалних организација цивилног друштва.

Овај програм је највећи програм до сада намењен промоцији и заштити вредности Уније: демократије, владавине права, основних права, транспарентности и доброг управљања, те тако има за циљ јачање демократије у Европи и подизање свести грађана/ки о правима и вредностима садржанима у основним Уговорима и Повељи ЕУ о основним правима, пружајући финансијску подршку непрофитном сектору у промоцији тих права и заједничких вредности.